বালেশ্বর মন্দির
বালেশ্বর মন্দির হল ভারতের উত্তরাখণ্ড রাজ্যের চম্পাওয়াত শহরে অবস্থিত একটি প্রাচীন শিব মন্দির। চন্দ রাজবংশ কর্তৃক নির্মিত এই মন্দিরটি পাথর খোদাইয়ের কাজের জন্য বিখ্যাত। বালেশ্বর মন্দির সম্পর্কে কোনো ঐতিহাসিক নথি পাওয়া যায় না। তবে প্রচলিত বিশ্বাস অনুসারে, খ্রিস্টীয় ১০ম থেকে ১২শ শতাব্দীর মধ্যে এই মন্দির নির্মিত হয়েছিল। বালেশ্বর মন্দিরে শিবকে বালেশ্বর নামে পূজা করা হয়। মন্দির চত্বরে আরও দুটি মন্দির আছে। একটি রত্নেশ্বরের একটি চম্পাওয়াত দুর্গার। মন্দিরের কাছে একটি 'নৌলা' বা স্বচ্ছ জলধারার উৎস রয়েছে। শিবরাত্রি এই মন্দিরের প্রধান উৎসব।